Diari Oficial de la Generalitat Valenciana


Sumari del DOGV 8754, del 04-03-2020 (2020/2035)

ORDRE 5/2020, 28 de febrer, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'acorda iniciar el procediment de modificació del Catàleg de zones humides de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8754

Data del DOGV
:   04-03-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2035


Data del document
:   28-02-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Gaianes
    * Sant Mateu
    * Orihuela
    * Campello, el
    * Guardamar del Segura
    * Pinós, el
    * Alcublas
    * San Miguel de Salinas
    * Alcosser
    * Benicàssim

ORDRE 5/2020, 28 de febrer, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'acorda iniciar el procediment de modificació del Catàleg de zones humides de la Comunitat Valenciana. [2020/2035]  
A la Comunitat Valenciana hi ha 48 zones humides catalogades a través del Catàleg de zones humides de la Comunitat Valenciana, que va ser aprovat per l'Acord de 10 de setembre de 2002, del Consell.   
  
El règim jurídic aplicable als terrenys inclosos en el Catàleg de zones humides és el que s'estableix en l'article 3, apartats 1 i 15, de la Llei 11/1994, de 27 de desembre, d'espais naturals protegits de la Comunitat Valenciana.  
L'acord d'aprovació del Catàleg de zones humides estableix que «la incorporació, supressió o modificació de zones humides en el Catàleg requerirà el mateix procediment d'aprovació realitzat».  
Valorada la necessitat de dotar d'una protecció específica les zones humides que s'indiquen a continuació, amb el fi de garantir la conservació i l'ús sostenible d'aquests ecosistemes i que, a hores d'ara, no en tenen, s'ha considerat necessari modificar el Catàleg de zones humides, per a incloure les zones humides següents:   
- Albufera de Gaianes, als termes municipals de Gaianes i Alcocer de Planes (Alacant).  
- Embassament de la Pedrera, als termes municipals d'Orihuela i San Miguel de Salinas (Alacant).  
- Conjunt del Prado-El Rodriguillo, al terme municipal del Pinós. (Alacant).  
- Llacuna de Sant Mateu (Castelló).  
- El Quadre de Santiago, al terme municipal de Benicàssim (Castelló).  
- Llacuna temporal del Rebalsador-El Prao, al terme municipal d'Alcublas (València).  
- Desembocadura del riu Montnegre o riu Sec, al terme municipal del Campello (Alacant).  
Igualment, es considera convenient, descatalogar la parcel·la «D» del sector «ZO-1» a Guardamar del Segura de la zona humida catalogada «Desembocadura del riu Segura».  
Per tot això,  
  
  
ORDENE  
  
Article 1  
1. Acordar la iniciació de l'expedient de modificació del Catàleg de zones humides de la Comunitat Valenciana, aprovat per l'Acord de 10 de setembre de 2002, del Consell, de conformitat amb el que estableix l'article 25.1 de la Llei 11/1994, de 27 de desembre, d'espais naturals protegits de la Comunitat Valenciana.   
  
  
Article 2  
S'obri un període de tres mesos perquè, en primer lloc, els ajuntaments respectius presenten documentació, observacions i suggeriments per a facilitar la delimitació provisional que figurarà en el projecte de declaració que se sotmetrà a informació pública, d'acord amb el que preveu l'article 26 de la Llei 11/1994 esmentada.   
  
Article 3  
1. De conformitat amb el que es disposa en l'article 28 de la Llei 11/1994, de 27 de desembre, d'espais naturals protegits de la Comunitat Valenciana, durant la tramitació d'aquest procediment no podran realitzar-se, en tot l'àmbit territorial, actes que suposen una transformació sensible de la realitat física i biològica o que dificulten o impossibiliten la consecució dels objectius de la declaració de l'espai natural protegit.  
  
2. Les mesures cautelars a què fa referència l'apartat anterior, de conformitat, així mateix, amb l'article 28 de la Llei 11/1994, tenen una vigència màxima de tres anys i poden ser complementades i especificades, per a un millor compliment dels seus objectius, mitjançant un acord del Consell, a proposta de la Conselleria d'Agricultura, Desenvolupament Rural, Emergència Climàtica i Transició Ecològica.  
  
  
Article 4  
Una vegada s'elabore i es publique la delimitació provisional de les zones humides, es determinarà l'aplicació d'algunes de les mesures cautelars previstes en l'article 28.1 de la Llei 11/1994.   
  
Article 5  
S'encomana a la Direcció General de Medi Natural i d'Avaluació Ambiental, de la Conselleria d'Agricultura, Desenvolupament Rural, Emergència Climàtica i Transició Ecològica que realitze les actuacions necessàries per a la revisió i modificació del Catàleg de zones humides de la Comunitat Valenciana, després de la tramitació de l'expedient oportú, d'acord amb el procediment legalment previst.   
  
  
DISPOSICIÓ FINAL  
  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
  
Contra aquest acte, que posa fi a la via administrativa, es pot interposar potestativament un recurs de reposició davant la Conselleria d'Agricultura, Desenvolupament Rural, Emergència Climàtica i Transició Ecològica en el termini d'un mes, comptador des de l'endemà de la publicació; o bé es pot impugnar-la directament davant de l'ordre jurisdiccional per mitjà de la interposició d'un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, d'acord amb el que disposen els articles 123 i 124 de la Llei 39/2015, d'1 d'octubre, del règim jurídic de les administracions públiques i del procediment administratiu comú.  
  
València, 28 de febrer de 2020  
  
La consellera d'Agricultura, Desenvolupament Rural,   
Emergència Climàtica i Transició Ecològica,  
Mireia Mollà Herrera